സാംക്രമിക രോഗങ്ങളെ കഴുകിക്കളയാം... കൈകളുടെ ശുചിത്വത്തിന്റെ പ്രാധാന്യം ലോകത്തെ ബോദ്ധ്യപ്പെടുത്താനായി 2008 മുതല് ഇന്നേ ദിവസം ലോക കൈകഴുകല് ദിനമായി ആചരിച്ചു വരുന്നുണ്ട്. അധികം ആരും അറിയാതെ ആ ദിനവും കടന്നുപോകുകയായിരുന്നു പതിവ്. എന്നാല്, കഴിഞ്ഞ രണ്ടുവര്ഷമായി ഇതിന്റെ പ്രാധാന്യം വളരെയേറെ കൂടിയിട്ടുണ്ട് എന്ന കാര്യത്തില് സംശയമില്ല. അതിന് കാരണം ലോകത്തെയാകെ ഗ്രസിച്ച കൊവിഡ് എന്ന മഹാമാരി തന്നെയാണ്. രോഗാണു സംക്രമണം പ്രധാനമായും സംഭവിക്കുന്നത് വായുവിലൂടെയോ രോഗവാഹകരുമായുള്ള സമ്ബര്ക്കം കാരണമോ ആണ്. രോഗിയുടെ സ്രവം മറ്റുള്ളവരുടെ ശ്വാസകോശത്തില് പ്രവേശിക്കുന്നതുവഴിയും രോഗാണു പകര്ച്ച ഉണ്ടാകാം. മഹാമാരിയുടെ ഈ സമയത്ത് പ്രധാനമായും നമ്മള് അറിയേണ്ടത്, കൊവിഡ് പകര്ച്ച സംഭവിക്കുന്നത് പ്രധാനമായും വായുവിലൂടെയും നേരിട്ടുള്ള സമ്ബര്ക്കം കാരണവുമാണ്. ഇതില് സ്പര്ശം കാരണമുള്ള രോഗപ്പകര്ച്ച തടയാനുള്ള ഏറ്റവും ഫലപ്രദമായ മാര്ഗ്ഗമാണ് കൈകളുടെ ശുചിത്വത്തിലൂടെ നമുക്ക് സാധ്യമാവുന്നത്. കൊവിഡ് മാത്രമല്ല, ഒരു പരിധിവരെയുള്ള എല്ലാ വൈറസ് ബാധകളില് നിന്നും കുറെയൊക്കെ ബാക്ടീരിയ കാരണമായ രോഗങ്ങളില് നിന്നും ഇത്തരത്തില് രക്ഷപ്പെടാം. അസുഖം വന്നിട്ട് ചികിത്സിക്കുന്നതിനേക്കാള് നല്ലതാണ് അത് വരാതെ തടയുന്നത്. ഈ ഒരു ആശയത്തില് നിന്നാണ് ഈ വര്ഷത്തെ ലോക കൈകഴുകല് ദിനം ആചരിക്കുന്നത്. കൈകളുടെ ശുചിത്വം എല്ലാവര്ക്കും എന്നതാണ് ഈ വര്ഷത്തെ സന്ദേശം. കൊവിഡിന് മുമ്ബ് കൈകളുടെ ശുചിയായി സൂക്ഷിക്കണമെന്നത് മുമ്ബ് മുഖ്യമായും ആശുപത്രി ജന്യമായ രോഗപ്പകര്ച്ച തടയാന് വേണ്ടി ആയിരുന്നു. എന്നാല് ഇപ്പോള് അതിന്റെ പ്രാധാന്യത്തെക്കുറിച്ച് കുട്ടികളടക്കമുള്ള സകലമാന ജനങ്ങള്ക്കും ബോദ്ധ്യപ്പെട്ടിട്ടുള്ളതാണ്. കൈകളുടെ ശുചിത്വം പ്രധാനമായും രണ്ടു രീതിയിലാണ് നമുക്ക് ഉറപ്പാക്കാവുന്നത്. ഇതില് ഏറ്റവും ലളിതമായ രീതി സോപ്പും വെള്ളവും ഉപയോഗിച്ച് കൈകള് വൃത്തിയാക്കുക എന്നതാണ്. രണ്ടാമത്തേത് ആല്ക്കഹോള് ഉപയോഗിച്ചുള്ള രീതിയാണ്. രണ്ട് രീതിയും ഒരേ പോലെ തന്നെ രോഗങ്ങളെ തടയാന് ഫലപ്രദമാണ്. ആഹാരത്തിന് മുമ്ബും ശേഷവും കക്കൂസില് പോയതിന് ശേഷവും പുറത്തുനിന്ന് തിരികെ വീട്ടിലേക്ക് പ്രവേശിക്കുന്നതിന് മുമ്ബും ഇരു കൈകളും വൃത്തിയാക്കേണ്ടത് ഇന്നത്തെ സാഹചര്യത്തില് അനിവാര്യമാണ്. ഇങ്ങനെ ശീലിക്കുന്നത് കൊവിഡിനെ മാത്രമല്ല, വയറിളക്കം, വൈറല് പനികള് എന്നിവയെ എല്ലാം ഒരു പരിധിവരെ തടഞ്ഞുനിര്ത്താനാകും. ഈ ദിനം അതിനൊരു തുടക്കമാകുമെന്നാണ് പ്രതീക്ഷ. ആരോഗ്യകരമായ ഒരു മനുഷ്യരാശിയുടെ നിലനില്പ്പിന് അടിസ്ഥാന പാഠങ്ങള് സംസ്കാരമായി മാറേണ്ടത് ഒരു നിര്ബന്ധ ഘടകം തന്നെയാണ്. കെവിഡ് മഹാമാരിലൂടെ മനുഷ്യരാശിക്ക് പ്രകൃതി പകര്ന്നു നല്കുന്ന സന്ദേശവും ഇതുതന്നെയാണ്. ഡോ.പി.എസ്. ഷെറീക് കണ്സള്ട്ടന്റ് സാംക്രമിക രോഗം എസ്.യു.ടി ആശുപത്രി പട്ടം, തിരുവനന്തപുരം.